জমি জটে দাদার মুর্তি প্রতিষ্ঠা করা গেল না বালুরঘাটে। দক্ষিণ দিনাজপুর জেলা ক্রীড়া সংস্থার উদ্যোগে বালুরঘাট স্টেডিয়ামে শনিবার ‘দাদা’ সৌরভ গঙ্গোপাধ্যায়ের মূর্তি প্রতিষ্ঠিত হওয়ার কথা ছিল। বালুরঘাটের মাটিতে এসে যার প্রতিষ্ঠা ও আবরণ উন্মোচন করবেন স্বয়ং সৌরভ।  
এই উপলক্ষে বালুরঘাট তথা সমগ্র দক্ষিণ দিনাজপুর জেলা প্রিন্স অফ ক্যালকাটার ফটো ও ব্যানার ফেস্টুনে সেজে উঠেছে। ছোট থেকে বড় সকলের মধ্যেই শুরু হয়েছিল উদ্দীপনা। কিন্তু রাজ্য সরকারের অনুমতি না মেলায় সেই মূর্তি আর  প্রতিষ্ঠা করা গেল না। 
শিলিগুড়ির সুশান্ত পালের হাত দিয়ে ফাইবারের তৈরি মূর্তিটির উচ্চতা ৮ ফিট। গত বুধবার শিলিগুড়ি থেকে আনা হয় মূর্তিটি। স্টেডিয়ামে ঢোকার মেন গেটের মুখেই একটি বেদির উপরে মূর্তিটি প্রতিষ্ঠা করার কথা ছিল। সেই কারণেই শনিবার সকালে ট্রেন মালদহ হয়ে দক্ষিণ দিনাজপুরে পৌঁছন সৌরভ।

সকালে ৯টা নাগাদ প্রথমে গঙ্গারামপুর মহকুমা স্টেডিয়াম পরিদর্শন করেন তিনি। সেখান থেকে বালুরঘাট স্টেডিয়ামে পৌঁছন। সেখানে পৌঁছে রাজ্য সরকার অনুমতি না দেওয়ার বিষয়টি জানতে পেরে হতাশ হন দাদা। তবে প্রতিষ্ঠা না হলেও নিজের মূর্তির উন্মোচন করেন দাদা।
এদিন দাদাকে সংবর্ধনা জানাতে বালুরঘাট স্টেডিয়ামে বিশেষ অনুষ্ঠানের আয়োজন করা হয়েছিল। সেখানে শহরের ফার্স্ট স্টেপ স্কুল নামের একটি নার্সারি স্কুলের শিশুরা দাদার হাতে উপহার তুলে দেয়। এছাড়াও বিভিন্ন স্কুল কলেজ ও ক্লাব সংস্থার পক্ষ থেকেও মহারাজকে সংবর্ধনা দেওয়া হয়েছে।
এদিন বক্তব্য রাখতে গিয়ে সৌরভ বলেন, কিছু কিছু কাজ আছে যেগুলি সময় মতো হয় না। মূর্তি প্রতিষ্ঠার ব্যাপারটির ক্ষেত্রেও হয়তো এমনই হয়েছে। পাশাপাশি তিনি কটাক্ষ করে বলেন যে বালুরঘাটে মূর্তিটি বসানোর ক্ষেত্রে সমস্যা হলে মূর্তিটি বেহালার বাড়িতে নিয়ে গিয়ে তিনি নিজে প্রতিষ্ঠা করবেন। সেখানেই সেটি ভালো করে শোভা পাবে।